ถึงคิวแบงก์ใหญ่ลดดอกเบี้ย2ขา
ธนาคารกรุงเทพ ลดดอกเบี้ย 2 ขา ทั้งฝากและกู้ กสิกรไทยพาณิชย์ เตรียมปรับตาม
21 ก.พ. 2555

ธนาคารกรุงเทพ ลดดอกเบี้ย 2 ขา ทั้งฝากและกู้ กสิกรไทยพาณิชย์ เตรียมปรับตาม 
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ เปิดเผยว่า ธนาคารได้ประกาศปรับลดอัตราดอกเบี้ยเงินกู้ทุกประเภท โดยดอกเบี้ยสินเชื่อลูกค้ารายใหญ่ชั้นดี ประเภทเงินกู้แบบมีระยะเวลา (เอ็มแอลอาร์) ปรับจาก 7.25% เป็น 7.125% อัตราดอกเบี้ยสำหรับลูกค้ารายใหญ่ชั้นดี ประเภทเงินเบิกเกินบัญชี (เอ็มโออาร์) ปรับจาก 7.5% เป็น 7.375% และอัตราดอกเบี้ยสำหรับลูกค้ารายย่อยชั้นดี (เอ็มอาร์อาร์) ปรับจาก 8% เป็น 7.875% 
ธนาคารยังได้ลดดอกเบี้ยเงินฝากออมทรัพย์จาก 0.875% ลงมาอยู่ที่ 0.75% โดยเริ่มมีผลบังคับใช้ตั้งแต่วันที่ 21 ก.พ. 2555 เป็นต้นไป
นอกจากนี้ ได้ออกผลิตภัณฑ์บัญชีเงินฝากระยะเวลา 4 เดือน อัตราดอกเบี้ย 2.625% ต่อปี โดยเปิดบัญชีด้วยจำนวนเงินขั้นต่ำ 2 แสนบาท และนำฝากแต่ละยอดเงินฝากไม่ต่ำกว่า 2 แสนบาท โดยจะเริ่มเปิดรับฝากตั้งแต่วันนี้21 มี.ค. 2555 
นายกฤษณ์ จันทโนทก ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า การที่ธนาคารขนาดใหญ่มีการปรับลดดอกเบี้ยลงตามอัตราดอกเบี้ยนโยบาย จะทำให้ธนาคารขนาดกลางและขนาดเล็กต้องปรับลดดอกเบี้ยลงตาม โดยเชื่อว่าการเรียกเก็บเงินนำส่งจากธนาคารภาครัฐในอัตรา 0.47 % เท่ากับธนาคารพาณิชย์จะทำให้การแข่งขันในตลาดเงินฝากจะเริ่มกลับเข้าสู่จุดสมและการส่งผ่านนโยบายดอกเบี้ยจะกลับมามีประสิทธิภาพอีกครั้ง 
นายจงรัก รัตนเพียร รองกรรมการผู้จัดการสายการเงินและควบคุม ธนาคารกสิกรไทย กล่าวว่า ธนาคารคงเรียกประชุมบอร์ดบริหารเพื่อพิจารณาปรับลดดอกเบี้ยให้สอดคล้องกับภาวการณ์แข่งขันในเร็วๆ นี้ ซึ่งคาดว่าคงจะมีการปรับลดดอกเบี้ยเงินกู้ทุกประเภทและดอกเบี้ยเงินออมทรัพย์ ส่วนอัตราดอกเบี้ยเงินฝากประจำจะไม่มีการปรับเปลี่ยน เนื่องจากภาวการณ์แข่งขันในตลาดยังมีสูง
นายชาตรี โสตางกูร ผู้ช่วยผู้จัดการใหญ่ สายบริหารการเงิน ธนาคารไทยพาณิชย์ กล่าวว่า ธนาคารจะมีการหารือกันภายในถึงทิศทางอัตราดอกเบี้ย ทันที หลังจากผู้บริหารบางส่วนกลับจากต่างประเทศ ซึ่งแนวโน้มคงเป็นไปตามการแข่งขันของตลาดที่ธนาคารขนาดใหญ่สองแห่งได้ปรับลดดอกเบี้ยไปแล้ว